Глобалното поколение

 

През 2009 New Museum в Ню Йорк постави началото на триеналето „Поколенчески”, което припомни отново темата за поколенията в изкуството. Първата изложба от него със заглавие „По-млади от Исус” показа работи на около 145 художника до 33-годишна възраст от най-разнообразни краища на света, които включват инсталации, анимации, видео игри, интернет базирани художествени проекти, а също така и живопис, скулптура и др. Съвместно с Phaidon като част от инициативата, музеят издаде и „Директория: По-млади от Исус” - каталог, наподобяващ изданията Жълти страници, в който 500 млади художници от цял свят са подредени в азбучен ред и представени всеки в рамките на страница. 
Изложбата обаче е най-интересна в начина и формата си на организация, защото показва как функционира глобалната мрежа в света на изкуството, както и каква е връзката й с писането на история днес. Авторите, включени в събитието и издадената „Директория”, са избрани от кураторите след предложения от други куратори и критици, работещи навсякъде по света, които са активни в мрежата на глобалния свят на изкуство. Не центърът, било то Запад (Европа или Америка) или Изток, а „общият” свят на глобалния арт професионалист/„турист”, както би го нарекъл Зигмунд Бауман, в този смисъл се оказва съвременният хегемон, който определя моди, поколения и позиции. Негов инструмент до голяма степен е пазарът като нов автор на история на изкуството. Важно днес е да бъдеш част от мрежата. „По-млади от Исус” в този смисъл е тренд, маркетингова ниша. Същевременно обаче е и особена демонстрация на променената представа за поколение, която не е свързана нито със стила, изразните средства, почерка, художествения интерес – с други думи, с инструментариума, познат от история на изкуството, нито със субкултурни значения, които обвързват изкуството с практиките на живеене в един преди всичко частен смисъл. Социологически и културно изложбата в New Museum изхожда от профила на поколението на т. нар. Millenials, израснали с употребата и бързото развитие на новите технологии, и разширените възможности за комуникация и обмен на информация. Доколкото това поколение е навсякъде и включва всички (както и никой конкретно), то може да се нарече глобално. 
 

 
Не разгледах изложбата „По-млади от Исус”. Прочетох за нея в интернет страницата на музея и в публикациите за събитието. Видях части, заснети и пуснати в YouTube, заедно с интервюта с кураторите и имам издадената „Директория”, която ми донесе приятелка, работеща в музея. Дистанцираната ми гледна точка спрямо събитието е това, което ме сближава с младите художници в България, които пък не участват в изложбата. Тук, разбира се, не казвам нищо ново, доколкото липсата на участие и представяне на художници от страната на международни форуми (доста по-важни от конкретната изложба) е тема, толкова обсъждана публично, че се е превърнала в част от звуковия фон, с който сме свикнали и дори не му обръщаме внимание. Искам да започна именно от нея, обаче, защото ми се струва важно въпросът (може би дори не за първи път) да бъде зададен по нов начин: Не – „Защо не сме представени?”, а по-скоро – „Къде сме „ние”?” и „Страхуваме ли се от глобалното?”. Обратно на началото, в текста ще става въпрос всъщност за локалното и защо на него, според мен, му е трудно да се самопроизведе и още повече да се самопредстави. Интересува ме най-вече ситуацията, в която се намират младите художници, потенциални кандидати за директорията на Phaidon, които по-скоро присъстват като ново, глобално поколение, отколкото да оформят някаква конкретна представа за такова. 
Глобалното поколение в нашата културна ситуация идва след: след социализма и след прехода, които сложно преливат един в друг и продължават процесите на Перестройката от 80-те в процесите на политическа и културна трансформация през 90-те, та до днес. За контекста на изкуството това след идва с наследството на забавените процеси на промяна, практиката на вземане на решения отгоре-надолу, структурите на късния соц елит, частичния международен обмен и хаотично формиращи се пазари, перманентната финансова криза, разпадащите се ценности и социални единици и най-вече липсите, в това число и на общи, споделени публични полета, памет и дебат. Голяма част от поколението до 33 г. и малко над тази възраст замина и продължава да напуска страната за по-добро образование, по-динамична среда на развитие, по-свързана с мрежата сцена на обмен, участие и работа. Така или иначе, обаче, независимо дали за отишлите там или за останалите тук, спецификата на културната и политическа ситуация в страната се превърна в причина младите да не вярват на тукашните (официални) институции, а институциите като цяло да не ги харесват. Разпадането на диалога помежду им води най-вече до невъзможност да се произведе публичност(и), а оттук и платформа(и) за формулиране на нови позиции и ценности. Да добавим и важното в случая – нови художествени съдържания. 
Обявяването в началото на миналата (2010) година от Министерство на културата на Концепцията за водещи столични музеи показа вавилонския език на деня, в който държава, институции, групи и поколения не само имат различни представи за съвременност, но и говорят на несъвместими езици: държавата (по)каза, че продължава да осмисля себе си като основна „модернизираща” сила и инициатор на културните процеси в страната и предложи „авангарден” план за цялостна промяна; институциите (по)казаха, че в по-голямата си част не могат да излъчат публични стратегии за преформулиране или защото нямат капацитет, или защото са зависими; експертите (по)казаха, че имат нужда от още легитимация и че процесът на признанието им като експерти не е завършил; а тукашните млади професионалисти - че или не се интересуват от всичко това, или предпочитат ловко да се позиционират в очакваните промени. Разбира се, има и изключения – те правят проблема по-сложен и наистина възможен за публичен дебат. В случая, обаче, по-интересно за мен е друго. 
Въпросът за съвременното изкуство, който при проследяването му от 80-те насам изглежда е въпрос на битки, групови различия и повече или по-малко заявени художествени платформи, освен това е и въпрос за обособяването на специфично професионално поле на дейност, което отдавна търси своята легитимация като такова. Липсата на разбиране на това като че ли подмени битката за професионализация с битка за право на съществуване и художествен изказ в съвременността. Две доста различни неща. Подмяната, която постави на една писта занимаващи се с разнообразен тип изкуство автори, често принадлежащи към различни поколения, обаче предизвика хаос, който стесни, вместо да разшири полето. По странен може би начин главният съдия в това състезание отново се оказа държавата. И това пролича чрез проекта на Иван Мудов за създаване на Музей за съвременно изкуство (МУСИЗ), който продължава да се развива след акцията по фалшивото откриване на музея на гара Подуяне през 2005. През октомври 2010, в рамките на „Нощта на музеите и галериите” в Пловдив, художникът представи проекта си за реалното създаване на МУСИЗ като частен музей, показвайки всъщност по какъв начин то е невъзможно. Пречка за това се оказва подзаконов нормативен акт на министъра на културата, в който изискването за регистрация на произведение на изкуството като културна ценност е то да бъде датирано преди 50 г. и стойността му да надвишава 300 000 лв. Да оставим настрана въпросите за регистрацията на музея, за това как актът усложнява редица институционални механизми и др. Особеното е, че, без да има официална квалификация „съвременно изкуство” в речника на държавата, по този начин се създава представа за траеща от гледна точка на закона съвременност, продължаваща в последния половин век. Изглежда за „признание” се борят както професионално занимаващите се със съвременно изкуство (това е още неясен термин само у нас), така и авторите, работещи в съвременността и развиващи една или друга посока, било то на скулптура или живопис, с тенденции и линии, продължаващи, най-общо казано, тук разказа на модерността. Освен това, на една и съща права в борбата си за културна ценност едва ли не излизат художници като Васка Емануилова – вече с достойно място в историята на българското изкуство, и младите автори, работещи в България. 
 
Къде е балансът?  
Той е случаен и силно спекулативен. Това може да се види най-вече в езика на критиката, който, освен, че живее в колапс на критическото[1] и загубва своите легитимации като институция[2], днес променя местата и форматите си на говорене. Пак през 2009 излезе романът на Десислава Димова „Портрет на художника като млада”. В него реално и имагинерно се преплитат в структура на текст, изграден на принципа на пастиша, в който имена на публично познати хора, фигури и събития се смесват и взаимодействат помежду си в едно уж сегашно, но де факто утопично време извън история, контекст и памет. Ето какво се случва накратко: Елена Консулова Вазова – млада художничка, завръщаща се от чужбина, се „запознава” с местната сцена на изкуството. Тя работи върху автопортрета си, създавайки произведение с инструментите на съвременната козметика, вместо с четка, и прещраква ТВ сериали, посветени на красотата, докато прави планове за работни срещи и „революции”. В текста реалност и разказ непрекъснато се взаимозаменят в течащата под повърхността на действието борба за смисъл, която сякаш се проваля във всички поети начинания. Самото произведение е гранично, защото, макар и да използва формата на роман, всъщност носи заряда на критически текст. Такъв, който не може да бъде написан по друг начин, освен именно като роман. Скоро след книгата на изкуствоведката в публичното пространство се активира и блога „Нищо лично”, който публикува няколко текста, предизвиквайки други блог-дебати (виж http://aadfoundation.blogspot.com/2009/11/blog-post_21.html), а анонимният му автор спечели наградата за критика на Институт за съвременно изкуство-София. Романът-критика и анонимният аналитичен текст се появиха почти едновременно като чудовищни форми в хаотичното = пусто поле на критическото; и двете по различен начин спекулативни във формата си. Единият показа, че гъвкавостта на критерия в полето на пастиша може да се представи само като роман, докато в противен случай се превръща в критикарстване, пускащо стрели ту тук, ту там в сапунката на местната среда. Вторият направи видима самата сапунка, показвайки де факто отсъствието на споделена публичност и невъзможността за диалог поради липса на ясни критерии и позиции извън ТВ жанра. Така „Нищо лично” стана нещо като безименен хакер в ограждания от критиката периметър, в който не на последно място се оказва, че младите художници не могат да излязат от пастиша. Въпросът, от друга страна, за ролята на самата критика и това как тя изработва и следва критериите си в същата тази ситуация продължава да стои. 
 
 
Когато институциите се превърнаха във форма... 
 

Ако през 1969 историческата вече изложба на Харълд Зееман „Живей в главата: когато начинът на мислене става форма” показа разширените от концептуализма граници на осмисляне на произведението на изкуството, съществуващо много повече като (авторска) идея, отколкото като форма в пространството, то днес самата институция може да се разбира и като „произведение”, о-формящо един или друг разказ за изкуство. В чист вид така парафразираният принцип може да се види в проекта МУСИЗ на Иван Мудов. Произтичайки от липсата на музей, той показва възможностите за самопроизводство на контекст и разказ в обърканата по отношение на съвременността ситуация в страната. Пред подобна задача за самопозициониране и самопредставяне, де факто - за „създаване” на институции, са изправени и младите художници. И тук имам предвид както, че тяхна е отговорността да създават творби/разкази за себе си, така и да търсят платформи и в широкия смисъл на думата институции, посредством които да се включват в политическото (отново в широк смисъл на думата) измерение на публичността. 
В последните години опитите, къде повече, къде по-малко осъзнати, в тази посока се концентрираха в създаването на най-разнообразни сдружения и пространства на изкуство, които, за да оцелеят финансово, често имат хибридна дейност и поради това трудно произвеждат ясни визии и платформи. Въпреки това, обаче, те се превърнаха в места на разнообразни художествени практики, разширяващи възможностите на местната среда. Въпросът е как се случва това? Липсата на комуникация и разколебаното доверие между тях и „установените” институции[3] ги маргинализират от гледна точка на историческата (и политическа, и критическа) задача на културно производство, оставяйки ги пред изборите на съществуващия пазар. Днес той по-скоро е пазар на креатива: Лайфстайл списанията, фирмите за графичен дизайн, архитектурните и дизайнерски бюра, и Криейтив отделите не само са полето, в което младите художници най-често се реализират, но и контекстът, в който комуникират и са създадени работите им. Фигурата на художника и символичните възможности, с които тя разполага, се измества от тази на VJ/DJ, докато клубната парти култура все повече се превръща в най-динамичния у нас топос на глобалното. Много повече част от мрежата, отколкото институциите на високата култура. Може би поради това и много по-привлекателна. 
Но ако пазарът днес е автор на историческия разказ, то историята, която младите художници „пишат” по този начин, може би е друга и има малко общо засега с изкуството. Самата тя част от това раз-местено поле, критиката днес трудно намира формати и критерии, с които да работи. Пример за това е лутането й все още в дилемата „тук” (страната, местната история и традиция) / „там” (Запада), която през 90-те е оперативен инструмент за осмисляне, но и за полагане на граници и очертаване на идентичности в съвременността. Не че просто можем да прескочим това, но е време сякаш да го пре-осмислим. И ако задачата на формиралите се през 90-те първи институционални алтернативи бе да покажат „там” като възможен хоризонт на участие, задачата на глобалното поколение е да превъзмогне „тук” като тясно и самоизолирано пространство или, с други думи, да го пре-формулира, заличавайки границата на разделението. Един от начините за това е активното (само)производство на художествени съдържания, в което участват както авторите, така и институциите, и критиката. 
---
Един приятел ми предложи да използвам като подзаглавие „... когато трансформациите стават форма”. В края на тази първа част от текста, обаче, ще активирам тази формулировка във въпрос – Кога ще станат форма? 
Възможните периметри за осмисляне на отговора за „нас”, с което самата аз се идентифицирам, ще развия в продължението на този текст.
 


[1] Виж текста на Боян Манчев, „Подивяването на народа. Опиум за масите или безкомпромисна демокрация?”,в. Култура, бр. 26, 2010 г.
[2] Виж текста на Виолета Дечева, „Театърът между посткомунизма и хедонизма”, в. Култура, бр. 2, 2011 г.
[3] Една от най-динамичните пресечни точки днес са основаните в последните години Награди за съвременно изкуство, както и програмите за млади автори на официални институции, включително и Галерия Васка Емануилова.

